L-UE qed tintroduċi ġabra ta' miżuri temporanji u limitati biex tiġi żgurata konnettività bażika bit-triq għall-merkanzija u l-passiġġieri sabiex jittaffa t-tfixkil l-aktar serju f'każ li r-Renju Unit jitlaq mill-UE mingħajr ftehim negozjat. Illum, l-ambaxxaturi tal-istati membri mlaqqgħin fil-Kumitat tar-Rappreżentanti Permanenti tal-Kunsill approvaw mandat biex il-Presidenza Rumena tinnegozja mal-Parlament Ewropew dwar permess biex it-trasportaturi bit-triq u l-operaturi ta' kowċijiet u xarabankijiet li jkollhom liċenzja mogħtija fir-Renju Unit iġorru merkanzija u passiġġieri bejn ir-Renju Unit u s-27 stat membru li ser jibqgħu fl-UE. Id-drittijiet mogħtija minn dawn il-miżuri ser ikunu bil-kondizzjoni li jingħataw drittijiet ekwivalenti mir-Renju Unit lil operaturi mis-27 stat membru u soġġetti għal kondizzjonijiet li jiżguraw kompetizzjoni ġusta. Il-miżuri temporanji huma mingħajr preġudizzju għan-negozjati futuri kollha mar-Renju Unit. Ir-regolament ser jieqaf japplika fil-31 ta' Diċembru 2019. Fit-18 ta' Frar ser issir laqgħa mal-Parlament biex jintlaħaq qbil dwar it-test finali. Informazzjoni Ġenerali Skont il-prinċipji ġenerali għall-miżuri ta' kontinġenza f'każ ta' Brexit mingħajr ftehim, dawn il-miżuri kollha jikkonsistu f'azzjoni unilaterali fil-livell tal-UE, bis-suppożizzjoni li r-Renju Unit ser jirreċiproka. Il-miżuri huma ta' natura eċċezzjonali u strettament limitati biż-żmien. Il-miżuri tal-konnettività tat-trasport mhumiex maħsuba biex jirreplikaw l-istatus quo skont il-liġi tal-UE, iżda pjuttost biex jippreservaw il-konnettività bażika bejn l-UE u r-Renju Unit. Brexit – informazzjoni ġenerali